[{"text_idx": "#000005", "text": "Fel mudiadau cymunedol, mae\u2019r Mentrau Iaith yn cael eu harwain gan aelodau gwirfoddol o\u2019r gymuned sy\u2019n rhoi o\u2019u hamser yn hael er mwyn y Gymraeg a\u2019u cymunedau. Heb ein gwirfoddolwyr \u2013 y rhai sy\u2019n helpu\u2019n achlysurol, yn arwain clybiau neu\u2019n gyfarwyddwyr \u2013 ni fyddai modd i\u2019r Mentrau Iaith fodoli."}, {"text_idx": "#000009", "text": "Wedi cyfnod o wirfoddoli\u2019n achlysurol gyda\u2019r fenter, ymunodd gyda\u2019r ti\u0302m fel gweithiwr ieuenctid. Ar o\u0302l symud ymlaen yn ei yrfa fel cyfieithydd, mae Lloyd yn parhau i wirfoddoli gyda\u2019r fenter fel aelod o\u2019r bwrdd ac erbyn hyn yn gadeirydd y fenter. Mae Lloyd yn awyddus i sicrhau cyfleoedd i\u2019r Gymraeg o fewn y sir ac yn credu\u2019n gryf iawn ym mhwysigrwydd gwaith y Fenter i gyflawni hyn."}, {"text_idx": "#000011", "text": "Daeth Catherine Gent fel rhiant at sesiynau Sblash a Cha\u0302n y fenter ym mhwll nofio Caerffili. Ar o\u0302l mynychu ddwy waith gyda\u2019i phlant cynigiodd ei hun fel arweinydd gwirfoddol i\u2019r sesiynau. Mae Catherine yn bersonoliaeth bywiog a chyfeillgar sydd yn denu pobl i\u2019r sesiynau, mae ganddi ffordd naturiol o gyfathrebu gyda rhieni a babis. Mae ganddi frwdfrydedd at yr iaith ac at waith Menter Caerffili. Dywed Catherine;"}, {"text_idx": "#000012", "text": "\u201cCefais gyfle i ddod yn wirfoddolwr gyda Menter Caerffili ym mis Hydref 2018. Rwyf yn arwain eu sesiynau Sblash a Cha\u0302n yn y pwll yn y Ganolfan Hamdden leol yng Nghaerffili. O ganlyniad rhoddodd yr hyder i mi gychwyn busnes fy hun o\u2019r enw Halibalw\u0302 a chynnig gwasanaeth cerddorol sy\u2019n hyrwyddo\u2019r iaith Gymraeg i blant ifanc a\u2019u rhieni/gofalwyr. Rwy\u2019n hynod o ddiolchgar iddynt am y cyfle anhygoel hwn.\u201d"}, {"text_idx": "#000013", "text": "Bwrdd cyfarwyddwyr Menter Iaith Conwy"}, {"text_idx": "#000014", "text": "Mae\u2019r fenter yn Sir Conwy wedi enwebu aelodau eu bwrdd i\u2019r wobr i gydnabod eu cyfraniad at ddatblygu cynllun pryniant ac adnewyddu yr Hen Fanc HSBC i fod yn gartref newydd i Fenter Iaith Conwy. Cynorthwyodd aelodau\u2019r bwrdd y Prif Swyddog wrth fynd ati gyda\u2019r gwaith ceisiadau a thendrau a chynnig help llaw, o beintio waliau i osod lloriau."}, {"text_idx": "#000016", "text": "\u201cDwi ar y bwrdd cyfarwyddwyr ers rhyw ddeg mlynedd rwan ac yn falch iawn o\u2019r cyfle i gyfrannu at gymdeithas ag i wneud gwahaniaeth. O fy safbwynt i yn bersonol mae o\u2019n gweithio\u2019n dda achos mod i\u2019n hunangyflogedig, adref ar fy mhen fy hun, mae\u2019n dda i mi ddod allan i gyd weithio efo gwahanol bobl. Dwi\u2019n lwcus mod i\u2019n gymharol hyblyg efo fy ngwaith fel mod i\u2019n gallu dod i wahanol gyfarfodydd, weithiau ar fyr rybydd."}, {"text_idx": "#000017", "text": "Mae\u2019n siw\u0302r bod \u2018na lot fawr o bobl allan yna buasai\u2019n falch o\u2019r cyfle i wirfoddoli felly\u2019r neges iddyn nhw ydy bod yna lawer iawn o fudiadau buasai\u2019n gwerthfawrogi\u2019ch help yn fawr. Does dim rhaid iddo fod yn bwysau mawr... mae cyfraniad pob awr yn gallu cyfri i waith fel hyn.\u201d"}, {"text_idx": "#000018", "text": "Mae\u2019r enwebai hyn wedi rhoi eu hamser yn wirfoddol i helpu eu menter mewn sawl gwahanol ffordd ac mae eu cyfraniad yn amhrisiadwy. Noddir y categori gan Gyngor Gweithredu Gwirfoddol Cymru (WCVA) sy\u2019n cefnogi a chynrychioli\u2019r trydydd sector yng Nghymru ac yn gwerthfawrogi cyfraniad gwirfoddolwyr sy\u2019n gwneud gwaith y Mentrau Iaith yn bosib."}, {"text_idx": "#000019", "text": "Ynghyd a\u0302 chategori\u0308au \u2018Cydweithio a Phartneriaid\u2019, \u2018Digwyddiad\u2019, \u2018Technoleg\u2019 a \u2018Datblygiad Cymunedol\u2019, bydd yr enillwyr yn cael eu cyhoeddi yn Noson Dathlu\u2019r Mentrau Iaith yng Ngwesty\u2019r Marine Aberystwyth ar Ionawr 22ain, 2020. Bydd rhestrau byr ar gyfer y categori\u0308au eraill yn cael eu rhyddhau ym mis Ionawr wrth arwain at y noson fawreddog."}, {"text_idx": "#000020", "text": "Mae\u2019r Mentrau Iaith yn gweithio i gryfhau\u2019r defnydd o\u2019r Gymraeg mewn cymunedau dros Gymru a\u2019n ceisio cynyddu\u2019r nifer o siaradwyr i filiwn erbyn 2050 yn dilyn strategaeth Llywodraeth Cymru."}, {"text_idx": "#000021", "text": "Dywedodd Gweinidog y Gymraeg, Eluned Morgan:"}, {"text_idx": "#000022", "text": "\u201cLlongyfarchiadau i bawb sydd wedi cael eu henwebu i dderbyn gwobr. Rydyn ni\u2019n buddsoddi dros \u00a32.5 miliwn yn y Mentrau Iaith drwy\u2019r Grant Hybu a Hyrwyddo\u2019r Gymraeg. Heb gymorth gwirfoddolwyr, ni fydd modd i\u2019r Mentrau Iaith gynnig yr amrywiaeth helaeth o ddigwyddiadau trwy Gymru i gyd. Mae\u2019r digwyddiadau ac ymyraethau hyn yn holl bwysig wrth sicrhau dyfodol yr iaith Gymraeg. Diolch i bawb am eu hymroddiad.\u201d"}, {"text_idx": "#000023", "text": "O wirfoddoli\u2019n achlysurol i fod yn aelod o bwyllgor ardal \u2013 gallwch ddarganfod y gwahanol ffyrdd o wirfoddoli gyda\u2019r Mentrau Iaith drwy fynd i\u2019n tudalen Gwirfoddoli"}, {"text_idx": "#000026", "text": "Creuwyd gan Gwe Cambrian Web Cyf"}, {"text_idx": "#000028", "text": "Mentrau Iaith Cymru is an equal opportunities employer committed to promoting equality, diversity and inclusion."}, {"text_idx": "#000029", "text": "Created by Gwe Cambrian Web Cyf"}]